Den svenske Riksdag vendte onsdag eftermiddag tommelen ned til regeringens budgetforslag.

Et flertal bakkede som ventet op om den borgerlige alliances forslag. Ifølge expressen.se vandt modstanderne af regeringens budgetforslag afstemningen med 182 stemmer imod og 153 stemmer for.

Nu kan den svenske regering vælge at regere på baggrund af de borgerliges budget, udskrive nyvalg eller gå af.

Under alle omstændigheder bliver det den borgerlige alliances budget, der kommer til at gælde næste år, og det har statsminister Stefan Löfven hidtil blankt afvist at regere på baggrund af.

Hvis der bliver udskrevet nyvalg, kan det tidligst ske 29. december, og valget skal i givet fald afholdes senest i slutningen af marts.

Højrefløjspartiet Sverigedemokraterna stemte for oppositionens forslag, og det er statsministerens egen skyld, siger stedfortrædende partileder Mattias Karlsson ifølge expressen.se.

»Det eneste krav, vi har stillet til Stefan Löfven, er, at de ikke skal gennemføre en ekstrem indvandringspolitik,« siger Mattias Karlsson.

Statsminister Stefan Löfven har meddelt, at han holder pressemøde klokken 16.30.